Document ID: 32004R2236

UREDBA KOMISIJE (ES) št. 2236/2004
z dne 29. decembra 2004
o spremembi Uredbe (ES) št. 1725/2003 o sprejemu določenih računovodskih standardov v skladu z Uredbo Evropskega parlamenta in Sveta (ES) št. 1606/2002 glede Mednarodnih standardov računovodskega poročanja (MSRP) št. 1, 3 do 5 in Mednarodnih računovodskih standardov (MRS) št. 1, 10, 12, 14, 16 do 19, 22, 27, 28, 31 do 4, in razlag Odbora za razlago standardov (ORS) št. 9, 22, 28 in 32
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Evropskega parlamenta in Sveta (ES) št. 1606/2002 z dne 19. julija 2002 o uporabi mednarodnih računovodskih standardov (1) in zlasti člena 3(1) Uredbe,
ob upoštevanju naslednjega:
(1)
Z Uredbo Komisije (ES) št. 1725/2003 (2) so bili sprejeti določeni mednarodni standardi in razlage, ki so bili v veljavi 1. septembra 2002.
(2)
Dne 31. marca 2004 je Uprava za mednarodne računovodske standarde med drugim objavila tri nove standarde, Mednarodne standarde računovodskega poročanja (MSRP) št. 3 do 5 ter dva revidirana standarda MRS št. 36 in 38, ki vsebujeta naknadne spremembe. Ti novi standardi zaključujejo „trdno platformo“, to je niz standardov, katere morajo našteta podjetja Skupnosti uporabiti v svojih konsolidiranih računovodskih izkazih od 1. januarja 2005 naprej. Splošni cilj je izboljšati kvaliteto MRS in povečati konvergenco računovodskih standardov po svetu.
(3)
Posvetovanja s strokovnjaki s tega področja potrjujejo, da novi MSRP in revidirani MRS zadostujejo tehničnim merilom za sprejetje iz člena 3 Uredbe (ES) št. 1606/2002 in zlasti zahtevi, da koristijo splošnemu evropskemu interesu.
(4)
Sprejetje MRS 36 posledično vključuje spremembe k MRS 16, ki je bil sprejet z Uredbo (ES) št. 1725/2003, da se zagotovi skladnost med zadevnimi računovodskimi standardi.
(5)
Sprejetje MSRP 3, 4 in 5 posledično vključuje spremembe k drugim mednarodnim računovodskim standardom in razlagam, da se zagotovi skladnost med mednarodnimi računovodskimi standardi. Navedene posledične spremembe zadevajo Mednarodne standarde računovodskega poročanja (MSRP) št. 1, Mednarodne računovodske standarde (MRS) št. 1, 10, 12, 14, 16 do 19, 27, 28, 31 do 34, 36 do 41, in razlago št. 32, ki jo je izdal Odbor za razlago standardov (ORS). Poleg tega sprejetje MSRP 3 naredi odvečna Mednarodni računovodski standard (MRS) 22 in razlago, ki jo je izdal Odbor za razlago standardov (ORS), št. 9, 22 in 28; zato se skladno s tem zamenjata. Poleg tega bi se moral zaradi sprejetja MSRP 5 zamenjati MRS 35.
(6)
Uredbo (ES) št. 1725/2003 bi bilo treba zato ustrezno spremeniti.
(7)
Ukrepi, predvideni s to uredbo, so v skladu z mnenjem Računovodskega regulativnega odbora -
SPREJELA NASLEDNJO UREDBO:
Člen 1
Priloga k Uredbi (ES) št. 1725/2003 se spremeni na naslednji način:
1.
Mednarodni računovodski standard (MRS) 22 in razlage Odbora za razlago standardov (ORS) št. 9, 22 in 28 se nadomestijo z Mednarodnim standardom računovodskega poročanja (MSRP) 3 [Poslovne kombinacije], kot to določa Priloga k tej uredbi.
2.
MSRP št. 4 [Zavarovalne pogodbe] se vstavi, kot določa Priloga k tej uredbi.
3.
MRS 35 se nadomesti z MSRP 5 [Dolgoročna sredstva za prodajo in ustavljene dejavnosti], kot določa Priloga k tej uredbi.
4.
MRS št. 36 in 38 se nadomestita z MRS št. 36 in 38, kot določa Priloga k tej uredbi.
5.
Sprejetje MSRP 3 posledično vključuje spremembe k MSRP 1, k MRS 12, 14, 16, 19, 27, 28, 31, 32, 33, 34, 37, 39 in k ORS 32, da se zagotovi skladnost med računovodskimi standardi.
6.
Sprejetje MSRP 4 posledično vključuje spremembe k MSRP 1 in k MRS 18, 19, 32, 37, 39, 40, da se zagotovi skladnost med mednarodnimi računovodskimi standardi.
7.
Sprejetje MSRP 5 posledično vključuje spremembe k MSRP 1, MSRP 3 in k MRS 1, 10, 16, 17, 27, 28, 31, 36, 37, 38, 40, 41, da se zagotovi skladnost med mednarodnimi računovodskimi standardi.
Člen 2
Ta uredba začne veljati tretji dan po objavi v Uradnem listu Evropske unije.
Uporablja se najpozneje od 1. januarja 2005.
Ta uredba je v celoti zavezujoča in se neposredno uporablja v vseh državah članicah.
V Bruslju, 29. decembra 2004

Labels: 2
4
19
7
3